मैना तथा उसके समाज की विडम्बना यह होती है कि जिस सत्ता-सरकार को जनखदान की नेक-भावना को समझना चाहिए होता है, वही अपनी क्रूरता में उस पर बुलडोजर चलवा देता है -‘‘ बुलडोजर ‘इन्दिरा गाँधी जनकल्याण खदान’ को पाटने गया है। सामने इंदिराजी का आशीर्वाद देता हाथ है, जैसे ट्राफिक का सिग्नल हो। बुलडोजर ठिठक जाता है। आगे नहीं बढ़ता, वापस मुड़ता है। अरे भागो, जनखदान की ओर आ रहा है लो ढलान की ओर बढ़ा मैना! कहाँ है मैना ? बुलडोजर को संभ्रम हुआ -‘ फिर एक मूरत इन्दिराजी की! अरे यह तो मैना है, यहाँ की मजूरन।’ हट जाओ सामने से।’ जवाब में सिर्फ एक खिलखिलाहट । बुलडोजर जो मूर्ति को बचाने के चलते चोरों की खदान ध्वस्त नहीं कर सका, इस बार दुविधा त्यागकर जिंदा मैना को रौंदते हुए चला गया।’’12 स्पष्ट है कि सत्ता को सिर्फ अपनी फिक्र सताती है, इसलिए वह उस मूर्ति को तवज्जो देती है, जो निर्जीव होकर भी उसे शासन करने का बार-बार मौका देती है, किंतु वह जिंदा हाड़-माँस की स्त्री या उसके समाज की जनाकांक्षा की तनिक भी परवाह नहीं करती है जिसकी सेवा के नाम पर वह चुनी जाती है।